हिमाचल बेहाल है। जहाँ-तहाँ पहाड़ दरक रहे हैं। पर्यावरण का बंटाधार करने के गंभीर नतीजे सामने आने लगे हैं। कहीं राष्ट्रीय राजमार्गों तो कहीं दूसरे विकास के नाम पर जंगल के जंगल तबाह कर दिए गए और अब प्रकृति का भीवत्स रूप सामने है। प्रदेश के चार बड़े राष्ट्रीय और राज्य मार्ग हर दूसरे दिन मलबा गिरने से बंद हो जाते हैं और मुसीबत झेलनी पड़ती है स्थानीय लोगों या पर्यटकों को। सरकार का आपदा प्रबंधन भी इस मुसीबत के सामने पंगु नजर आता है। पर्यटकों के लिहाज से अहम् चंडीगढ़-मंडी-मनाली नेशनल हाईवे पिछले एक महीने में दर्जन बार बंद हो चुका है। बार-बार रास्ता बंद होने से वाहनों की लंबी कतार लग जाती है और यात्री-पर्यटक घंटों बीच में बेहाली की हालत में फंसे रहते हैं। इनमें छोटे बच्चो से लेकर बूढ़े-जवान सब शामिल हैं। कई बार तो खाने के लाले तक पड़ जाते हैं। पूरे बरसात मौसम में हर साल इस पहाड़ी सूबे में अरबों की सरकारी और निजी सम्पति तबाह हो जाती है। इसमें बड़ा हाथ सालों से बेदर्दी से कट रहे पेड़ हैं। दसियों की मौत पहाड़ों से पत्थर, मलबा गिरने से हो जाती है। लेकिन इस से बड़ी चुनौती भविष्य की है। जो हालत पहाड़ों की हो गयी है (देखें फोटो) उससे साफ़ जाहिर हो जाता है कि आने वाले कुछ ही सालों में हमें पेड़ काटने और बिना भविष्य की चिंता किये अंधाधुंध विकास की बड़ी कीमत चुकानी पड़ेगी। विस्फोटकों के इस्तेमाल और लगातार खुदाई से पहाड़ कमजोर हो गए हैं। खासकर सभी राष्ट्रीय राजमार्गों और राज्य मार्गो से।